KIRJALLINEN KYSYMYS P-2895/00

esittäjä(t): José Ribeiro e Castro (UEN) komissiolle

(6. syyskuuta 2000)

Aihe: Puolisotilaallisten joukkojen paluu Itä-Timoriin ja Euroopan unionin uusi politiikka Indonesiaa kohtaan

Jännitys Itä-Timorissa on kiristynyt viime viikkoina ja välikohtaukset ovat aiheuttaneet uusia uhreja. Syynä tähän on puolisotilaallisten joukkojen toiminnan lisääntyminen. Vahvistettujen tietojen mukaan Itä-Timoriin on soluttautunut koulutettuja ja aseistettuja joukkoja viereisestä Länsi-Timorista. YK:n työntekijöiden mukaan nämä puolisotilaalliset joukot käsittävät yli sata taistelijaa. Toisten riippumattomien lähteiden mukaan heitä saattaa olla jopa 300. Kiinnisaatujen taistelijoiden perusteella voidaan olettaa, että kyseessä ovat entiset Indonesian armeijan sotilaat, jotka käyttävät armeijan materiaalia ja varusteita.

Tiedotusvälineissä on kerrottu näistä tapahtumista ja myös niiden aiheuttamasta syvästä huolesta, sillä ne vaikuttavat alueen elämään ja yhteiskuntarauhaan ja uhkaavat sekä timorilaisten että YK:n ja monien humanitaaristen järjestöjen siviili- ja sotilashenkilöstön turvallisuutta ja henkeä.

Puolisotilaallisten joukkojen toiminnan alkaminen uudelleen on mahdollista ainoastaan vaikutusvaltaisten indonesialaisten piirien niille Länsi-Timorissa edelleen antaman tuen ja koulutuksen avulla. Nämä piirit vastustavat rauhaa ja Itä-Timorin vapautta ja ne saavat toimia täysin vapaasti Indonesian hallinnon piirissä, johon liittyy vielä lukemattomia epävarmuustekijöitä. Jo vuoden ajan on kerrottu, miten puolisotilaalliset joukot saavat kaikessa rauhassa liikkua Länsi-Timorin pakolaisleireillä ja sortaa monia pakolaisia, jotka pakenivat sinne sotilaiden ja puolisotilaallisten joukkojen harjoittamaa julmaa väkivaltaa viime vuonna. Tässä tilanteessa virallinen kansainvälinen yhteisö on ollut jokseenkin välinpitämätön tai sen reagointi on ollut hyvin lievää.

Kuitenkin viime vuodesta hyvin poikkeavassa tilanteessa pitää ottaa esiin vanha kysymys Indonesian tosiasiallisesta kaksoisroolista. Voidaan kysyä oliko EU liian hätäinen aloittaessaan uuden politiikan Indonesiaa kohtaan, vaikka maan hallitus ei voi taata kaikkien viranomaistensa sekä de facto vallankäyttäjien asianmukaista käytöstä Itä-Timorin kansaa ja maata kohtaan niin että ne estäisivät tehokkaasti kaikissa maan osissa, siis myös Länsi-Timorissa, kaikki hyökkäykset tai niiden valmistelun Itä-Timorin kansaa ja maata vastaan ja rankaisisivat niistä.

Onko komissio seurannut puolisotilaallisten joukkojen aiheuttaman kriisin alkamista uudelleen ja onko se ilmaissut kantansa Indonesian viranomaisille? Mitä takeita se on saanut indonesialaisilta ja kuinka tehokkaita ne ovat edellä mainittujen tapahtumien perusteella? Aikooko komissio ryhtyä toimiin peruuttaakseen joitain avauksia ja yhteistyötä, joita uuden Indonesiaa koskevan politiikan piirissä on jo tehty?

Christopher Pattenin komission puolesta antama vastaus

(21. syyskuuta 2000)

Komissio on tietoinen arvoisan parlamentin jäsenen esille ottamasta tilanteesta ja erityisesti puolisotilaallisten joukkojen toiminnasta Itä-Timorin rajavyöhykkeellä.

Ongelman ratkaisu edellyttää kiistatta Indonesian hallituksen puuttumista asiaan, sillä poliittinen vastuu kuuluu epäilemättä sille.

Komissio aikoo ilmaista Indonesian viranomaisille vakavan huolestuneisuutensa tilanteesta.

Komissio ei pidä rakentavana ehdotusta tarkastella uudelleen yhteisön Indonesian politiikkaa ja mahdollisesti keskeyttää yhteistyö Indonesian kanssa eikä katso, että tällainen toimintatapa voisi rohkaista Indonesiassa vaikuttavia uudistuksellisia voimia.